答緣概師見示草書千字文并名公所贈詩序
作者：李覯
朝代：宋

paragraphs: 佛繇西域漸中土，欲使羣心皆鼓舞。
若顓梵語及胡書，昧者雖從明孰與。
其徒往往多材能，暗結時賢爲外助。
遠公自昔來廬山，誇逞蓮花邀社侶。
吁嗟君子遭亂邦，舍此未知何處去。
邇來一行善記覽，齧破乾坤尋曆數。
或攻文苑掠芬香，辭則貫休筆懷素。
其餘曲藝與小詩，布在人間難悉數。
賢豪大抵多憐才，引致門牆無齟齬。
其人既重法亦尊，羽翼大成根本固。
我緣山谷見不遠，緇褐憧憧盡愚魯。
坐量此去朋黨衰，纖縞焉能拒强弩。
去年有使自番陽，手藉一函來我所。
發函乃是緣概書，千字滿前雲縷縷。
衆人飽食己用心，欲噍伯英肥美處。
當時名士嘉其能，長序短篇聊繡組。
因思幅員千萬里，如師之能更幾許。
以儒輔釋日益多，何恤區區一韓愈。